Virallinen lehti nro C 043 , 20/02/1995 s. 0082



B4-0032, 0063, 0078, 0102 ja 0109/95 Päätöslauselma Algerian tilanteesta Euroopan parlamentti, - muistuttaen aikaisemmista Algerian tilannetta koskevista päätöslauselmistaan, A. ottaen huomioon, että sen jälkeen kun vuoden 1992 yleisissä vaaleissa jätettiin toimittamatta toinen kierros, kymmenettuhannet algerialaiset ja ulkomaalaiset ovat kuolleet sisällissotaa muistuttavassa konfliktissa, B. hyvin järkyttyneenä niistä Algeriassa tehdyistä terroriteoista, joiden uhreina ovat kaikki algerialaiset, jotka kieltäytyvät mukautumasta kiihkouskovaisten dogmeihin, kuten älymystön edustajat, toimittajat, hallintovirkamiehet, taiteilijat, naiset samoin kuin ulkomaalaiset, kristityt, toisin sanoen kaikki ne, jotka eivät mukaudu Algerian kiihkoislamilaisten vaatimuksiin, C. kauhistuneena lukuisten Algeriassa asuneiden ulkomaalaisten harkituista murhista ja tietoisena siitä, että tämän murhaaallon tarkoitus on heikentää Algerian taloutta sekä karkottaa muut kuin islamilaiset kulttuuriainekset, D. pelästyneenä terroristien joulukuussa 1994 tekemästä lentokonekaappauksesta Algerissa, kolmen matkustajan murhasta ja siitä epäilystä, että kaappaajat aikoivat räjäyttää räjähdysaineita sisältävän lentokoneen Pariisissa, E. tietoisena Algerian tilanteen monimutkaisuudesta, missä paikallisen sotilashallituksen on kohdattava terrorismin kauheudet, mutta demokraattinen oppositio on myös vaiennettu, kun taas Algerian hallituksen käyttämät voimakeinot terrorismin kukistamiseksi johtavat siihen, että järjestysvalta käyttää kidutuksen ja kostotoimien kaltaisia mielivaltaisia ja brutaaleja toimia, F. ottaen huomioon Algerian tärkeimpien oppositiopuolueiden perjantaina 13. tammikuuta päättyneen Rooman kokouksen tulokset, missä esitettiin ehdotusohjelma, jonka tarkoituksena on saada Algeria pois umpikujasta, jossa se on ollut tammikuussa 1992 keskeytyneistä vaaleista asti, 1. Tuomitsee mitä voimakkaimmin terroristihyökkäykset ja esittää surunvalittelunsa uhrien perheille, ilmaisee solidaarisuutensa Algerian kansalle, jonka täytyy paitsi kestää menneisyyden perintöä oleva syvä sosiaalis-taloudellinen kriisi, kestää myös ihmisoikeuksien vakavat loukkaukset, jotka repivät maan ihmisyhteisöä; 2. Toteaa, että Algerian hallituksen tulee ryhtyä kaikkiin tarvittaviin toimenpiteisiin terrorismin kukistamiseksi, mutta arvioi tukahduttamispolitiikan olevan riittämätön ongelman ratkaisemiseksi ja sen voivan saada aikaan päinvastaisen tuloksen, mikäli toteuttamisessa käytetään hirmutekoja, jotka usein kohdistuvat viattomiin ihmisiin; 3. Kannustaa kaikkia yrityksiä saada aikaan demokraattinen poliittinen ratkaisu, joka antaisi Algerian kansalle mahdollisuuden saavuttaa jälleen arvokkuutensa samoin kuin rakentaa uudelleen oikeusvaltio ja siviiliyhteiskunta; 4. Suhtautuu myönteisesti Algerian tärkeimpien oppositioliikkeiden Rooman neuvottelujen tuloksiin, erityisesti väkivallasta luopumiseen ja pyyntöön aloittaa todelliset neuvottelut hallituksen kanssa; 5. Pyytää Algerian hallitusta aloittamaan vuoropuhelun opposition demokraattisten voimien kanssa päämäränä yleiset ja demokraattiset vaalit; 6. Pyytää jäsenmaita kieltämään sellaisten demokraattien maastakarkotus Algeriaan, jotka olisivat siellä uhattuina, ja tehdä kaikkensa vastaanottaakseen väliaikaisesti vailla ulkomaista turvapaikkaa olevia algerialaisia demokraatteja, jotta nämä välttyisivät heihin kohdistetuilta väkivaltateoilta; 7. Painottaa, että maan taloudellinen ja sosiaalinen tilanne, kurjuus, jossa suuri osa kansasta elää, korkea työttömyysprosentti, eräiden ihmisoikeuksien loukkaaminen, kuten vallanpitäjien kieltäytyminen tunnustamasta opposition demokraattisia oikeuksia, muodostavat hedelmällisen maaperän väkivallalle, uskonnolliselle kiihkomielisyydelle ja terrorismille; 8. Tukee Algerian naisia heidän taistelussaan demokratian, ihmisten perusoikeuksien kunnioittamisen ja samanarvoisuuden saavuttamiseksi Algeriassa; 9. Tukee Algerian eri osapuolten välistä vuoropuhelua ja demokraattisten olosuhteiden kehittymistä ja pyytää neuvostoa ehdottamaan yhteisiä toimia Algerian hyväksi auttaakseen maata selviytymään konfliktista; 10. Pyytää puhemiestään välittämään tämän päätöslauselman neuvostolle, komissiolle, Algerian hallitukselle ja arabiliigan pääsihteerille.